钦定古今图书集成/方舆汇编/职方典/第1123卷 > 《武昌韩仲卿去思碑》前人
## 钦定古今图书集成/方舆汇编/职方典/第1123卷 > 《武昌韩仲卿去思碑》前人

君名仲卿，南阳人也。自潞州铜鞮调补武昌令。未下
车，人惧之；既下车，人悦之。惠如春风，三月大化。奸吏
束手，豪宗侧目。有爨玉者，三江之巨横，白额且去。清
琴高张，兼操刀永兴二邑同化。时凿齿磨牙，而两京
宋城易子而炊骨。吴楚转输，苍生熬然，而此邦晏如，
襁负云集。居未二载，户口三倍其初。铜铁曾青不择
“地而出。大冶鼓铸，如天降神，既烹且烁，数盈万亿，公
私甚赖之。官绝请托之求，吏无丝毫之犯，去若始至，
人多怀恩。新宰王公名庭璘。”岩然太华，涣然洪河，含
章可贞，干蛊有立。接武比德，弦歌连声。服美前政，闻
诸耆老与邑中贤者胡思泰一十五人，及诸寮吏，式
歌且舞，愿扬韩公之遗美。白采谣刻石而作颂曰：
“峨峨楚山，浩浩汉水，黄金之车，大吴天子。武昌鼎据，
实为帝里，时囏世讹，薄俗如毁，韩君作宰，抚兹遗人，
滂汪王泽，犹鸿得春。和风潜畅，惠化如神，刻石万古，
永思清尘。”